Nə qaldı (Talayıb mahalın mal-dövlətini)
Talayıb mahalın mal-dövlətini,
Əyrilər apardı, düzə nə qaldı?
Gəzdim oba-oba, üsyan eylədim,
Kəsildi taqətim, dizə nə qaldı?

Nəhlət gəlsin pis adamın pirinə,
Cəhd eylər ki, xalqı sala dərinə,
Yetən söyər məzarına, goruna,
Rəhmət yaxşıya, pisə nə qaldı?

Pozmaq olmur təqdir yazan yazını,
Alıyam çəkirəm elin nazını.
Bilmirəm ömrümün çoxu-azını,
Doxsana yetmişəm, yüzə nə qaldı.

 “Şuşa” qəzeti, 20 sentyabr 1983-cü il

Qoşmalar